**R E G U L A M E N T**

**de organizare și funcționare a cimitirului uman  aparținând domeniului public al municipiului Satu Mare**

**aflat în administrarea**

**Serviciului Public Administrația Domeniului Public**

**Satu Mare**

Nr. exemplar: \_\_\_\_\_

Copie controlată □ Copie necontrolată □

|  |  |  |
| --- | --- | --- |
| Elaborat: | AvizatBiroul juridic: | Aprobat,Director general, |
| Barta ZoltanGiorza Adriana | Cj. Bodea Lucian | cj. Bozai Vodă Cristian |

Prezentul document a fost aprobat la data de.......... 2022 și este proprietatea A.D.P. SATU MARE. Este interzisă multiplicarea și transmiterea documentului fără acordul elaboratorului, copiile fiind controlate și numerotate.

**CAPITOLUL I**

 **DISPOZIŢII GENERALE**

Art. 1. Terenul având destinația de cimitir, prevăzut în prezentul regulament, fac parte din domeniul public al municipiului Satu Mare și este administrat de către Administrația Domeniului Public cu sediul în strada Martirilor Deportați nr. 25.

Art. 2. Prin cimitir, în accepțiunea prezentului regulament, se înțelege locul special amenajat și dotat, destinat înhumării, exhumării, reînhumării persoanelor decedate, cu respectarea normelor de igienă și sănătate publică stabilite prin lege.

Art. 3. Terenul aparținând cimitirului poate fi concesionat exclusiv pentru înhumarea persoanelor decedate. Fac excepție suprafețele destinate salubrizării, punctele de lucru ale administrației cimitirului și cele destinate pentru constructorii de morminte și monumente funerare.

Art. 4. Cimitirul situat pe strada Amațului nr. 88 este în administrarea Serviciului Public Administrația Domeniului Public Satu Mare.

Art. 5. Înființarea, extinderea, închiderea sau desființarea cimitirului se face potrivit legii, cu aprobarea Consiliului Local al municipiului Satu Mare și cu respectarea Planului Urbanistic General.

Art. 6. Organizarea, administrarea și întreținerea cimitirului, a locurilor de înhumare, efectuarea înhumărilor, executarea lucrărilor funerare, precum și a unor servicii specifice se fac potrivit prevederilor prezentului regulament, prin grija Serviciului administrativ- întreținere, Compartiment administrare cimitire.

**CAPITOLUL II**

**ORGANIZAREA ŞI FUNCŢIONAREA CIMITIRULUI**

Art. 7. Serviciul Public Administrația Domeniului Public este organizat conform organigramei și statului de funcții aprobat de Consiliul Local al Municipiului Satu Mare, iar prin Serviciul administrativ- întreținere, Compartiment administrare cimitire, administrează și soluționează cererile solicitanților în baza prezentului regulament și a situațiilor specifice și individuale.

Art. 8. (1) În scopul unei bune organizări, funcționări și pentru evidența locurilor de înhumare și a persoanelor decedate, prin grija Serviciului administrativ- întreținere- Compartiment administrare cimitire se vor conduce, următoarele registre:

 a) REGISTRUL ANUAL DE PROGRAMARE A ÎNMORMÂNTĂRILOR, în care se înscriu: persoanele decedate care sunt înmormântate în cimitir, religia, cimitirul, numărul locului de înhumare, adâncimea gropii, data și ora înhumării.

b) REGISTRUL DE MORMINTE în care se înscriu toate locurile de înhumare din cimitir. În acest registru se va menționa: numărul locului de înhumare, numele, prenumele și domiciliul concesionarului, numărul actului de concesiune, al documentului de plată, numele și prenumele celor înhumați, data înhumării, suprafața locului și o coloană pentru observații, în care se va nota existența/inexistența construcțiilor funerare, numărul actului în baza căruia s-a efectuat transcrierea dreptului de concesiune.

h) REGISTRUL CU EVIDENŢA SESIZĂRILOR ŞI RECLAMAŢIILOR CETĂŢENILOR privind acte de profanare, furturi, degradări, alte contravenții sau infracțiuni săvârșite în incinta cimitirului.

 (2) La cererea persoanelor interesate, se vor elibera informații cuprinse în registrele prevăzute la aliniatul (1), în condițiile Legii nr. 544/2001 privind liberul acces la informațiile de interes public, cu modificările și completările ulterioare.

Art. 9. Teritoriul cimitirului este împărțit în locuri de morminte, numerotate.

Art. 10. Locurile de înhumare vor avea suprafața standard de 4,5 mp (1,5mX 3,0m). Locurile de înhumare vor avea dimensiunile 2,50mX 1,20m, cu intervale între acestea de 0,5m.

Art. 11. Taxele și tarifele stabilite prin hotărâri ale Consiliului Local al Municipiului Satu Mare  vor fi percepute de către Serviciul administrativ întreținere- Compartiment administrare cimitire din cadrul Serviciului Public Administrația Domeniul Public Satu Mare, eliberându-se documente legale care să ateste plata.

Art. 12. Cimitirul este deschis accesului zilnic, după următorul program adus la cunoștința publicului prin afișarea în locuri vizibile, la intrarea în cimitir:

- 01 aprilie – 15 noiembrie, între orele 08.00 – 21.00

- 16 noiembrie – 31 martie, între orele 08.00 – 17.00.

Art. 13. Transportul persoanelor decedate, în vederea înhumării, se va face numai cu autovehicule mortuare, special amenajate, cu respectarea normelor antiepidemice. Operatorul de transport are obligația de a avea asupra sa, pe perioada transportului, "Certificatul de îmbălsămare" completat, semnat și parafat în original.

Art. 14. Administrația cimitirului asigură:

a) efectuarea și păstrarea curățeniei, întreținerea drumurilor și aleilor, deszăpezirea acestora, colectarea și transportul gunoaielor;

b) supravegherea și menținerea ordinii în perimetrul cimitirului;

c) întreținerea împrejmuirilor;

d) răspunde de gospodărirea și înfrumusețarea cimitirului, îngrijirea spațiilor verzi, supravegherea lucrărilor de construcții care se efectuează, urmărind asigurarea ordinii și curățeniei la locurile din jurul construcțiilor.

Art. 15. Cimitirul este supravegheat video.

Art.16. Administratorul cimitirului este exonerat de orice vină în cazul unor eventuale pagube cauzate locurilor de înhumare ca urmare a unei situații de forță majoră. Forța majora este un fenomen natural sau social exterior, extraordinar, de nebiruit și exclude în întregime angajarea răspunderii, având întotdeauna un caracter extern, fiind un fenomen extraordinar absolut imprevizibil si invincibil. Plata unor eventuale despăgubiri, în cazul situației de forță majoră, poate fi solicitată asiguratorului, în cazul existenței unui contract de asigurare încheiat cu o societate de profil (societate de asigurări).

**CAPITOLUL III**

**CONCESIONAREA LOCURILOR DE ÎNHUMARE DIN CIMITIRE**

Art.17. (1) Locurile de înhumare din cimitirul administrat de Serviciul Public Administrația Domeniului Public, pot fi concesionate, în condițiile legii și ale prezentului regulament.

(2) Drepturile dobândite până la intrarea în vigoare a prezentului regulament, sunt recunoscute titularilor.

Art.18. Concesionarea locurilor de înhumare se face la cerere sau la deces și se acordă în funcție de locurile disponibile, dacă solicitantul sau aparținătorii decedatului/ decedatul au/are domiciliul legal în municipiul Satu Mare.

Art.19. (1) Locurile de înhumare se pot concesiona pe o durată de 25/15/7 ani, în condițiile prevăzute de prezentul regulament, pe baza unei cereri aprobate de către conducerea A.D.P.S.M., cu plata integrală și anticipată a tarifului de concesiune. Termenul actului de concesiune poate fi prelungit prin acordul părților.

(2) Ca urmare a aprobării cererii se încheie un act de concesiune, care va cuprinde următoarele mențiuni principale:

a) unitatea care administrează cimitirul;

b) numărul locului de înhumare;

c) numele, prenumele și datele de contact ale titularului dreptului de concesiune;

d) natura folosinței;

e) suprafața concesionată;

f) termenul de concesiune;

g) tariful stabilit și modalitatea de plată;

h) obligațiile părților;

i) clauze de încetare a concesiunii;

j) mențiunea conform căreia la data încetării în orice mod a concesiunii, construcțiile edificate intră în proprietatea unității administrativ- teritoriale, fără acordarea de despăgubiri sau alte compensații materiale.

Art. 20. Actul de concesiune se întocmește în două exemplare, din care unul se predă beneficiarului, iar celălalt rămâne la Serviciul administrativ- întreținere- Compartiment administrare cimitire. Acesta se înregistrează în evidențele cimitirului.

Art. 21. În cazul atribuirii la deces a locului de înhumare, titular al dreptului de concesiune este: soțul (în cazul decesului soției), soția (în cazul decesului soțului), iar în lipsa acestora cea mai apropiată rudă față de decedat, respectiv: descendent în linie dreaptă (copil, nepot, strănepot, etc.), ascendent în linie dreaptă (părinte), în baza declarației scrise a solicitantului înhumării. În cazuri excepționale (persoane neidentificate, decedați fără aparținători, etc.) înhumarea este solicitată de Primăria municipiului Satu Mare.

Art. 22. (1) Pot beneficia de atribuirea anticipată decesului a unui loc de înhumare, fără plată, și următoarele categorii de persoane, dacă există locuri disponibile și dacă sunt locuitori ai municipiului Satu Mare:

a) veteranii de război și văduvele de război în conformitate cu prevederile Legii nr. 44/1994;

b) deportații și victimele oprimării comuniste, foștii deținuți politici, refugiații, în conformitate cu prevederile Decretului nr. 118/1990 și ale Legii nr. 189/2000;

c) răniții și urmașii eroilor martiri ai Revoluției, în conformitate cu prevederile Legii nr. 341/2004;

d) cavalerii ordinelor naționale, în conformitate cu prevederile Legii nr. 29/2000. Pentru aceste categorii de persoane, se vor anexa la cerere copii legalizate ale actelor doveditoare.

Art. 23. Persoanele care dețin în concesiune locuri de înhumare și sunt beneficiare ale drepturilor prevăzute de art. 22 pot solicita prin cerere scrisă reconcesionarea cu titlu gratuit.

Art. 24. Termenul de valabilitate al scutirii de plată este durata vieții beneficiarului. Cererea de scutire de plată va fi însoțită de declarația notarială a titularului din care să rezulte că nu a beneficiat de o altă scutire de plată pentru un alt loc de înhumare pe teritoriul ţării.

Art. 25. Concesionarea fără plată și/sau scutirea de plată se referă la un singur loc de înhumare, de dimensiune clasică (între 3mp și 4,5 mp ).

Art. 26. Concesionarea locului de înhumare se face în prezența titularului concesiunii, care va fi însoțit de un alt membru din familie și se va întocmi un proces verbal de predare-primire, semnat de ambele părţi.

Art. 27. Concesionarea locurilor de înhumare se face în ordinea depunerii cererilor în zone nou înființate sau în locurile rămase libere, prin neplata tarifului de concesionare, în termenul prevăzut de prezentul regulament, în ordinea vechimii neplății sau a gradului de lăsare în stare de părăsire și neîngrijire și a gradului de ocupare pe verticală.

Art. 28. Titularii dreptului de concesiune a locului de înhumare au următoarele obligații:

a) să instaleze însemne care să conțină numele și prenumele decedatului sau al concesionarului;

c) să asigure lizibilitatea înscrierilor de pe plăcile și tablele comemorative;

d) să îngrijească permanent locul de mormânt, să întrețină construcțiile de orice fel existente la locul de înhumare precum și cărările dintre morminte și aleile secundare de acces în parcelă;

e) să respecte suprafețele atribuite spre folosință, fiind interzisă orice extindere în cărări sau alei.

f) să planteze doar specii floricole de talie mică (mai mică de 0,5 m);

g) să depoziteze numai în locurile special amenajate resturile vegetale rezultate din întreținerea locurilor de înhumare și resturile de materiale rezultate în urma lucrărilor de reparații efectuate la părțile de construcție a mormintelor;

h) să ocrotească toți arborii de talie mare aflați în incinta cimitirelor, tăierea acestor arbori făcându-se numai în cazuri excepționale și cu aprobarea comună a A.D.P. și a Primăriei Satu Mare;

i) să utilizeze cu simț gospodăresc bunurile din cimitire;

j) să se intereseze periodic asupra datei privind expirarea termenului de concesiune a locurilor de înhumare;

k) să comunice în scris orice schimbare survenită cu privire la persoana titularului şi domiciliul acesteia;

l) să nu amplaseze la locurile de înhumare mobilier urban (bănci, garduri, lanțuri, bare de protecție, etc.);

m) să amenajeze și să întrețină locurile de înhumare și construcțiile funerare, asigurându-le un aspect cât mai civilizat;

n) să aibă o ținută și o îmbrăcăminte decentă;

o) să păstreze liniștea, ordinea și curățenia;

p) să respecte programul de vizită.

Art. 29. Monumentelor funerare declarate monumente istorice din cimitir li se aplică prevederile Legii nr. 422/2001 privind protejarea monumentelor istorice.

Art. 30. Dreptul de concesiune nu poate fi înstrăinat prin act cu titlu oneros, orice astfel de transmitere fiind considerată nulă de drept și inopozabilă A.D.P.S.M.

Art. 31. Dreptul concesionarului poate fi preluat, la cerere, de moștenitorii legali sau testamentari, potrivit legilor succesorale înscrise în Codul civil. Calitatea de moștenitor se dovedește cu certificat de moștenitor eliberat în condițiile legii.

Art. 32. Este admisă donația dreptului de concesiune între rude până la gradul III inclusiv sau între soți, prin act notarial autentificat, în care va fi precizat gradul de rudenie sau calitatea de soț, certificat(ă) de notarul public după verificarea actelor de stare civilă.

Art. 33. Eliberarea actului “Adeverință concesiune loc de înhumare” pentru notariate se poate face numai în perioada de desfășurare a concesiunii, în intervalul de 25/15/7 ani.

Art. 34.(1) Transcrierea dreptului de concesiune se poate face numai în perioada de desfășurare a concesiunii (intervalul de 25/15/7 ani), în baza certificatului de moștenitor, actului de donație ori hotărârii judecătorești irevocabile, în cuprinsul cărora va fi specificat expres locul de înhumare ce face obiectul transcrierii, precum și calitatea dobânditorului. Aceste documente și cererile aferente transcrierilor se arhivează și se păstrează de Serviciul administrativ- întreținere- Compartiment administrare cimitire.

  (2) Dobânditorii dreptului de concesiune în condițiile art. 38 și 39 au obligația depunerii actului translativ la administrația cimitirului în termen de șase luni de la emiterea acestuia.

Art. 35. În situația în care locul de înhumare a fost concesionat anterior decesului sau titularul este beneficiar al drepturilor stabilite prin legi speciale conform art. 22, dreptul de folosință se poate transmite numai prin moștenire și numai dacă titularul a fost înhumat în acel loc. În caz contrar, dreptul de folosință încetează la data decesului titularului.

Art. 36. În cazul transmiterii și transcrierii dreptului de concesiune conform prevederilor prezentului regulament, plata tarifului de concesiune se face de la data la care urma să expire dreptul antecesorului. Dobânditorul dreptului de concesiune are obligația de a solicita transcrierea și achitarea tarifului de întreținere a cimitirului în cuantumul stabilit prin hotărâre a consiliului local.

Art. 37. Dreptul de concesiune asupra locului de înhumare încetează în următoarele cazuri:

a) prin desființarea cimitirului, în condițiile legii;

b) la expirarea termenului fixat, în situația în care actul de concesiune nu a fost prelungit prin acordul părților conform art. 19 și art. 39 din prezentul regulament;

c) prin renunțarea titularului contractului de concesiune, în scris, în favoarea concedentului, fără dreptul la despăgubiri;

d) când locul de înhumare este ,,lăsat în părăsire”, cu respectarea procedurii reglementate prin art. 38 din prezentul regulament;

e) când transmiterea dreptului de concesiune se face cu nerespectarea prevederilor prezentului regulament,

f) când concesionarul nu respectă dispozițiile prevăzute în prezentul regulament;

g) în cazul în care titularului i se concesionează un alt loc de înhumare;

h) în cazul prevăzut de art. 34 alin. 2 din prezentul regulament;

i) în cazul prevăzut de art. 35 din prezentul regulament.

Art. 38. (1) Prin "lăsare în părăsire" se înțelege menținerea în stare de neîngrijire a mormintelor, terenului, împrejmuirilor sau a construcțiilor funerare.

(2) Aceste constatări se comunică în scris, cu confirmare de primire (se consideră ca notificarea a fost comunicată concesionarului și în situația în care pe plic apare sintagma „avizat lipsă domiciliu”, respectiv „expirat termen păstrare) concesionarilor, la ultimul domiciliu cunoscut. La expirarea termenului de 90 de zile calendaristice, de la comunicare, daca în urma verificării efectuate de administrația cimitirului se constata că situația a rămas neschimbată dreptul de concesiune încetează.

Art. 39. (1) Serviciul administrativ- întreținere- Compartimentul administrare cimitire va notifica în perioada 1-31 decembrie a anului în care expiră concesiunea și pentru care nu a fost achitată taxa de reconcesionare, înștiințând concesionarii că plata tarifului de reconcesionare se poate face până la data de 31.03 a anului următor expirării concesiunii.

(2) Notificarea prevăzută la alin. (1) se va face în scris, cu confirmare de primire, la ultimul domiciliu cunoscut al concesionarului.

(3) În cazul în care plata tarifului de reconcesiune nu este efectuată până la data de 31 martie a anului următor anului în care a expirat durata contractului, concesionarul pierde dreptul de concesiune asupra locului de înhumare.

Art. 40. (1) În cazul în care dreptul de concesiune a încetat potrivit art. 37 și pe aceste locuri există lucrări funerare, foștii titulari sunt obligați să le desființeze și să le ridice aceste lucrări în termen de 60 de zile de la primirea notificării în acest sens. În caz contrar, aceste lucrări intră în patrimoniul municipiului ca accesoriu al bunului de retur, cu respectarea dispozițiilor legale în vigoare privind constatarea, evaluarea și preluarea pe bază de inventar, fără plata nici unei despăgubiri sau alte compensații materiale și pot fi desființate de Serviciul administrativ- întreținere- Compartiment administrare cimitire, iar materialele rezultate vor fi valorificate de aceasta, cu aceeași destinație.

  (2) Locul de înhumare reintră în circuitul de repartizare a locurilor libere, în funcție de gradul de folosire și va putea fi concesionat pentru noi înmormântări, în condițiile prezentului regulament, cu excepția monumentelor istorice clasate și a monumentelor funerare de importanță locală, care intră în grija și administrarea Serviciului administrativ- întreținere- Compartiment administrare cimitire.

Art. 41. Administrația Domeniul Public Satu Mare asigură următoarele servicii:

a) închiriere capelă;

b) concesionare locuri de înhumare și predarea amplasamentelor la data dării în concesiune;

c) acordare de consultanță referitoare la concesiuni;

d) încasare tarife anuale, tarife de concesionare;

Art. 42. Prestarea serviciilor din art. 41 literele a) și lit. b) din prezentul regulament se va face contra cost la prețurile și tarifele stabilite prin Hotărâre a Consiliului Local.

Art. 43. Serviciul administrativ- întreținere- Compartiment administrare cimitire, cu concursul și implicarea serviciilor de specialitate, răspunde de îngrijirea locurilor de depunere în vederea înhumării, a împrejmuirilor, a căilor de acces, a spațiilor verzi, a instalațiilor de alimentare cu apă și energie electrică, canalizare.

**CAPITOLUL IV**

**ÎNHUMĂRILE ŞI DESHUMĂRILE**

Art. 44. Înhumarea persoanelor decedate și serviciul de înmormântare se face numai pe baza adeverinței în original, eliberată de Serviciul Stare civilă care a înregistrat decesul, cu plata anticipată a tarifelor pentru înhumare la Serviciul administrativ- întreținere- Compartiment administrare cimitire din cadrul Serviciului Public Administrația Domeniul Public Satu Mare.

Art. 45. În cazul în care decedatul, aparținătorul direct sau terț nu deține loc de înhumare, A.D.P.S.M. prin Serviciul administrativ- întreținere- Compartiment administrare cimitire va concesiona pentru înhumarea decedatului un loc de înhumare cu respectarea prevederilor prezentului regulament.

Art. 46. Pentru înhumarea titularilor în locurile concesionate este necesar să se prezinte actului de concesiune/chitanța care atestă plata și adeverința de înhumare în original.

Art. 47. În locurile de înhumare pot fi înhumate și rudele titularului/titularilor până la gradul IV de rudenie.

Art. 48. Executantul lucrării de săpat groapa are obligația, contra sumei achitate de către solicitantul înhumării, de a proteja cu prelate pe perioada săpării locului de înhumare, mormintele învecinate celui unde urmează a fi înhumat decedatul și de asemenea de a asigura la/și împrejurul locului curățenia și aducerea la starea inițială.

Art. 49. Adâncimea gropii pentru toate locurile de înhumare fără decedați anteriori va fi de 2,5 m, iar în cazul locurilor de înhumare în care mai există decedați, adâncimea gropii va fi determinată de situația de la fața locului, cu respectarea normelor sanitare în vigoare. În cazul în care în groapa săpată se găsesc numai oseminte ale celor înhumați anterior, acestea vor fi reînhumate într-un săculeț în aceeași groapă din care au provenit, aceasta făcându-se odată cu noua înhumare.

Art. 50. În cazul persoanelor decedate în alte localități (condiția ca aparținătorii să aibă domiciliul în municipiul Satu Mare), înhumarea în cimitirul aflat în administrarea A.D.P.S.M., se face în baza adeverinței de înhumare și a avizului sanitar de transport de cadavre umane, eliberat de autoritatea locală de sănătate publică.

Art. 51. Persoanele decedate vor putea fi depuse, înainte de înhumare, în sala de ceremonii numai pe baza certificatului de îmbălsămare, contra unui tarif aprobat de Consiliul Local Satu Mare. În sala de ceremonii funerare nu vor putea fi depuse persoanele decedate din cauza unor boli contagioase.

Art. 52. Vor fi înhumați în gropi speciale pe cheltuiala Primăriei municipiului Satu Mare:

a) decedații neidentificați și cei nerevendicați de către aparținători, la solicitarea Primăriei municipiului Satu Mare;

b) decedații fără aparținătorii sau a căror aparținători se află în imposibilitatea de a susține financiar cheltuielile aferente înhumării, stare de fapt constatată în baza anchetei sociale efectuate de către Biroul Autoritate Tutelară din cadrul Primăriei municipiului Satu Mare sau al unității spitalicești care solicită înhumarea, în baza adeverinței de înhumare.

Art. 53. (1) Deshumarea persoanelor decedate se poate face, în orice perioadă a anului după 7 ani de la data înhumării, fără avizul autorităților de sănătate publică județene

(2) Deshumarea se poate face și înainte de împlinirea termenului de 7 ani de la deces, după cum urmează:

a) nu mai devreme de un an de la data înhumării, cu avizul organelor sanitare și antiepidemice teritoriale, în perioada 1 noiembrie - 31 martie;

b) indiferent de data în care a avut loc înhumarea, pe baza dispoziției date, potrivit legii, de organele împuternicite în acest scop cu prezentarea actelor legale.

Art. 54. Solicitarea deshumării și reînhumării poate fi cerută numai de către titularul/titularii dreptului de concesiune, exceptată fiind dispoziția dată potrivit legii, de către Parchet sau de instanțele judecătorești.

Art. 55. În cazul în care decedatul/ decedații ce se afla în mormânt au fost deshumaţi şi reînhumaţi în alt loc de înhumare, titularul concesiunii pierde dreptul de folosință.

Art. 56. La cererea de deshumare se va atașa copia certificatului de deces a decedatului/ decedaților ce urmează a fi deshumați, precum și acordul și dovada privind locul de înhumare unde urmează a fi reînhumaţi.

Art. 57. Decedații neidentificați și cei nerevendicați de către aparținători care sunt înhumați în gropi comune, nu vor putea fi deshumați la cererea rudelor.

Art. 58. Deshumările și reînhumările se fac de către A.D.P.S.M. prin Compartimentul de specialitate, obligatoriu în prezența familiei persoanei decedate sau al unui reprezentant al acesteia, cu respectarea normelor sanitare antiepidemice.

**CAPITOLUL V**

**EXECUTAREA LUCRĂRILOR FUNERARE**

Art. 59. La locurile de înhumare se pot executa, în funcție de configurația și suprafața aferentă, următoarele lucrări:

a) lucrări subterane constând în cavouri și gropi betonate (autorizate de A.D.P.S.M.);

b) lucrări supraterane cum ar fi: fundații, cadre, borduri, cruci, monumente, lespezi, obeliscuri, lucrări de artă, care nu pot depăși, cu excepția pietrei funerare, 1,2 m (autorizate de A.D.P.S.M.);

c) executări de cripte (autorizate de A.D.P.S.M.).

Art. 60. Construcțiile funerare pot fi executate și de societățile comerciale de profil care funcționează în baza Legii nr. 31/1990 republicată/ de persoane fizice autorizate/ de întreprinderi individuale autorizate în condițiile legii. Decizia alegerii executantului lucrării aparține titularilor dreptului de concesiune.

Art. 61. Construcțiile funerare se vor executa în perioada pentru care se avizează activitatea de construcții funerare, cu respectarea orarului: luni- sâmbătă între orele 08.00-17.00, activitatea fiind întreruptă pe perioada desfășurării slujbelor de înmormântare.

Art. 62. Actele necesare pentru obținerea avizului legal eliberat de A.D.P.S.M. pentru monumentele funerare tipizate sunt:

a) cerere în numele persoanei care solicită executarea lucrării și care va cuprinde:

 - numele, prenumele, adresa solicitantului,

- locul unde urmează să se execute lucrarea,

- tipul de lucrare dorită,

- denumirea societății/ persoanei fizice autorizate/ întreprinderii individuale autorizate care va execută lucrarea;

b) copia chitanței care să ateste plata tarifului de concesiune pentru fiecare loc de înhumare;

Avizul legal se întocmește în 2 exemplare și se eliberează numai după plata tarifelor legale:

 - un exemplar societății/ persoane fizice autorizate/ întreprinderii individuale autorizate care execută lucrarea;

- un exemplar administrației cimitirului.

Art. 63. Executarea de construcții funerare fără avizul legal eliberat de A.D.P.S.M este strict interzisă. Construcțiile funerare executate fără aviz sau care nu respectă dimensiunile vor fi demolate. Demolarea se va face, fie de titularul actului de concesiune, fie de administrația cimitirului, urmând ca titularul actului de concesiune să suporte cheltuielile generate de lucrările de demolare.

Art. 64. Societatea comercială/ persoane fizice autorizate/ întreprinderea individuală autorizată care execută o construcție funerară fără avizul legal de lucru sau fără să respecte regulamentul nu va mai avea dreptul de a lucra în cimitir.

Art. 65. Nerespectarea obligațiilor prevăzute în contract, precum și a prevederilor prezentului regulament se va sancționa, sancțiunea fiind aplicabilă fie agentului economic privat care a executat lucrarea de amenajare a locului de înmormântare, fie beneficiarului, în funcție de responsabilitatea fiecăruia.

Art. 66. Executarea lucrărilor de construcții funerare se va face de către A.D.P.S.M. sau societățile comerciale/persoane fizice autorizate/ întreprinderea individuală calificate și autorizate să execute astfel de lucrări.

Art. 67. Pentru avizarea fiecărei lucrări de construcții funerare în parte, societățile comerciale/ persoane fizice autorizate/ întreprinderea individuală calificate și autorizate au obligația să prezinte la administrația cimitirului un tabel cu personalul care va lucra în perioada dată în cimitir, numărul de înmatriculare a mașinii cu care vor fi transportate materialele și datele conducătorului auto. Personalul din cadrul A.D.P.S.M.- Serviciul administrativ- întreținere- Compartiment administrare cimitire are obligația să verifice zilnic identitatea celor care execută lucrări de construcții funerare și să nu permită participarea nici unei persoane care nu are relații juridice de muncă cu entitatea executantă. Executarea lucrărilor de construcții funerare poate fi solicitată numai de concesionarul/rii locului de înhumare.

Art. 68. Predarea amplasamentului în vederea construirii locului de înhumare se face în prezența reprezentantului A.D.P.S.M. Serviciul administrativ- întreținere- Compartiment administrare cimitire și a executantului autorizat al lucrării funerare. Convocarea acestor persoane se va face de către executantul care a contractat lucrarea.

Art. 69. Nerespectarea aliniamentului și a suprafeței locului de mormânt concesionat conferă A.D.P.S.M. dreptul de demolare a construcției executate ilegal, fără o notificare prealabilă.

Art. 70. Executantul oricărei lucrări funerare în cimitir, are obligația să facă dovada reprezentantului A.D.P.S.M. faptul că lucrarea s- a terminat la timp și că mormântul și spațiul înconjurător au fost curățate și puse în ordine.

Art. 71. Constructorii nu vor putea depozita nici măcar temporar pământ, materiale și alte obiecte pe mormintele vecine. Aceștia trebuie să ia toate măsurile necesare pentru a nu murdări sau deteriora mormintele înconjurătoare pe timpul execuției lucrărilor.

Art. 72. Este interzisă sub orice formă, sub pretextul facilitării execuției lucrărilor, deplasarea sau îndepărtarea semnelor funerare existente pe marginea construcțiilor, fără acordul scris al familiilor aparținătoare.

Art. 73. Materialele necesare pentru construcție vor fi aduse la locul de executare pe măsura nevoilor. Este interzisă depozitarea în cimitir a oricăror materiale de construcție, stingerea varului, cioplirea pietrelor, a lemnelor, prepararea betonului, precum și efectuarea oricăror lucrări pregătitoare. La locul construcției, se va aduce materialul pregătit și numai în cantitățile necesare pentru îmbinarea pieselor sau pentru turnare. Transportul materialelor în incinta cimitirelor se va face numai cu autovehicule cu greutate autorizată mai mică de 3,5t și care au inspecția tehnică la zi. În caz de nerespectare, reprezentatul A.D.P.S.M. din cimitir este autorizat să interzică accesul în incinta cimitirului.

Art. 74. Pământul rezultat prin săpătură, resturile de orice natură, ca urmare a operațiilor de construcții, gunoiul de orice fel se va transporta în fiecare zi de către constructorii lucrărilor, în afara cimitirului, la gropile de gunoi special amenajate.

Art. 75. Pentru lucrările de construcții funerare, titularii dreptului de concesiune vor achita anticipat la casieria Serviciului administrativ- întreținere- Compartiment administrare cimitire sume fixe diferențiate pe tipuri de lucrări stabilite prin hotărâre a consiliului local.

Art. 76. Concesionarii locurilor de înhumare, care contactează lucrări cu constructori, au obligația de a urmări executarea construcției pe faze în vederea eliminării eventualelor vicii ascunse, să ceară și să verifice dacă locurile de înhumare au fost corect inscripționate și dacă părțile componente ale construcției au fost prinse între ele cu bolțuri metalice. Gropile betonate, după depunerea fiecărui sicriu, vor fi acoperite cu o placă de beton armat de cel puțin 15 cm grosime. Cavourile existente urmează regimul mormintelor obișnuite și trebuie să aibă antreu de coborâre a sicriului pentru introducerea lui în firidă. Antreul va fi acoperit cu o placă de beton armat de cel puțin 15 cm grosime. În cazul gropilor betonate, cavourilor și criptelor, după depunerea sicriului, firidele vor fi închise cu zid de cărămidă, tencuite cu mortar de ciment sau cu plăci de beton armat, etanșate cu beton.

Art. 77. La locurile de înhumare se execută lucrări în funcție de configurația și suprafață aferentă locului de înhumare: lucrări subterane constând în cavouri și gropi betonate și lucrări supraterane cum ar fi: fundații, cadre, borduri, cruci, monumente, lespezi, obeliscuri, lucrări de artă și executări de cripte.

Construcția supraterană, cu excepția crucii nu poate să depășească înălțimea de 50 cm. Criptele se pot executa numai cu aprobarea Administrației Domeniului Public Satu Mare pe bază de documentație.

Gropile betonate după depunerea fiecărui sicriu vor fi acoperite cu o placă de beton armat de cel puțin 15 cm grosime. În cazul gropilor betonate, cavourilor și criptelor, firidele, după depunerea sicriului, să fie închise cu zid de cărămidă, tencuite cu mortar de ciment sau cu plăci de beton armat, etanșate cu beton.

Accesul în cimitire al constructorilor în vederea executării lucrărilor va fi admis până la ora începerii înhumărilor sau după terminarea acestora, conform programărilor zilnice din cadrul Compartimentului administrare cimitire și este permisă în zilele lucrătoare în intervalul orar stabilit de prezentul regulament și este interzisă în zilele de sâmbătă, duminică, în intervalul 29 octombrie - 1 noiembrie și în zilele cu sărbătorile legale. Depozitarea materialelor de construcții, confecționarea prefabricatelor se pot face numai în spațiile închiriate pentru această activitate. Pe toată perioada executării construcției funerare, executantul lucrării va avea asupra sa avizul de lucru și chitanța cu care a fost achitată taxa privind construcția funerară. Toate reclamațiile care pot să apară ca urmare a nerespectării suprafeței delimitate, precum și cele privind degradarea mormintelor învecinate cad în sarcina constructorului și a beneficiarului de a le remedia.

Art. 78. Constructorii de morminte au următoarele obligații:

* să respecte programul de lucru aprobat prin prezentul regulament;

- să achite tarifele pentru construcțiile funerare și să declare data până când va fi finalizată lucrarea;

- să asigure protejarea mormintelor din jurul celui ce urmează a fi construit prin acoperirea cu prelate;

- să folosească bolțuri de prindere a elementelor constitutive ale monumentului funerar;

- să convoace atât pe beneficiarul lucrării, cât și un reprezentant al Serviciul administrare cimitir domeniul public;

- să se deplaseze la locul de înhumare care urmează a fi construit și la finalizarea lucrării pentru a constata că mormintelor învecinate celui construit nu li s- au adus stricăciuni și că aria în care s-a lucrat a rămas curată;

- să poarte ecuson de identificare;

- să nu prepare betonul sau alte materiale direct pe aleile din cimitir;  -

-să nu depoziteze sau să lase pe aleile cimitirului materiale, cofraje, unelte folosite la construirea mormintelor;

- să nu staționeze pe aleile din cimitire cu mașini sau remorci.

Nerespectarea obligațiilor de mai sus și a altor evenimente reprobabile și antisociale atrage sancționarea constructorilor, care se va materializa prin retragerea avizului de lucru, imposibilitatea redobândirii și prin alte sancțiuni conforme cu legislația în vigoare. Concesionarii locurilor de înhumare care contactează lucrări cu diferiți constructori au obligația de a urmări executarea construcției pe faze în vederea eliminării eventualelor vicii ascunse, să ceară și să verifice dacă locurile de înhumare au fost corect inscripționate.

**CAPITOLUL VI**

**RĂSPUNDERI ŞI SANCŢIUNI**

Art. 79. Nerespectarea prevederilor prezentului regulament se sancționează conform legislației în vigoare și hotărârilor adoptate de Consiliul Local al municipiului Satu Mare.

Art. 80. Constituie contravenții și se sancționează următoarele fapte:

a) cu amendă cuprinsă intre 500 și 1.000 lei:

1. călcarea peste morminte;

2. distrugerea și degradarea monumentelor și obiectelor funerare;

3. tăierea de pomi și arbori fără aprobare;

4. degradarea gardului de împrejmuire;

5. degradarea mobilierului dispus în cimitir;

6. degradarea sau ruperea florilor și a coroanelor de pe mormânt;

7. inscripționarea dotărilor/amenajărilor de pe raza cimitirelor cu desene tip graffiti, respectiv înscrierea unor cuvinte obscene pe obiectele funerare;

8. accesul în cimitir prin alte locuri decât pe porțile de acces;

9. accesul autovehiculelor și vehiculelor în cimitir fără aprobare;

10. depozitarea resturilor și gunoaielor în alte locuri decât cele prevăzute.

b) cu amendă cuprinsă intre 1.000 și 1.500 lei:

1. comercializarea unor obiecte folosite pentru ornamentarea mormintelor;

2. adoptarea unei atitudini necorespunzătoare ceremoniilor funerare;

3. executarea de construcții funerare fără avizul A.D.P.S.M.;

c) cu amendă cuprinsă intre 400 și 800 lei:

1. nesemnalizarea săpăturilor pentru cavouri și gropi zidite;

2. depozitarea pământului, a materialelor sau a altor obiecte pe mormintele vecine;

3. montarea de garduri, bare, lanțuri, țăruși, sârmă, sârmă ghimpată, bănci, ornamente sau alte obiecte funerare pe spațiul de lângă sau între locurile de înhumare;

4. distrugerea, degradarea sau desființarea spațiilor verzi;

5. crearea de stocuri de materiale la locurile de construcții în cimitire;

6. arderea pe raza cimitirelor a deșeurilor de orice fel (vegetație uscată, coroane, peturi, resturi lemnoase, etc.);

7. persoanele recalcitrante care au consumat sau consumă băuturi alcoolice în incinta cimitirului ;

8. aruncarea de deșeuri, resturi sau gunoi în alte locuri decât pubelele amplasate;

9. producerea de zgomot (inclusiv prin utilizarea aparatelor de radio, casetofoanelor, DVD-playere, etc.) sau scandal.

d) cu amendă cuprinsă intre 800 și 1.600 lei:

1. neasigurarea curățeniei în zona punctelor de lucru deschise pe raza cimitirului;

2. neprotejarea cu plasa de protecție a zonelor în care se execută lucrări producătoare de praf (ex. șlefuirea marmurei, tăieri cu flex, etc.);

3. murdărirea aleilor și căilor de acces de pe raza cimitirelor de către autovehicule și vehicule care acționează la punctele de lucru deschise în incinta cimitirului;

4. deteriorarea aleilor și a căilor de acces de pe raza cimitirelor prin activități de orice fel;

5. efectuarea lucrărilor în zilele de sâmbătă, duminică, în intervalul 29 octombrie– 1 noiembrie și în zilele cu sărbătorile legale;

6. circulația și transportul de materiale cu mijloace de transport de tonaj mare (peste 3,5 tone);

7. nerespectarea suprafeței concesionate prin extinderea în cărări, alei sau în perimetrul locurilor de înhumare învecinate precum și lăsarea în stare de neîngrijire a mormintelor;

8. circularea cu mijloace auto și staționarea acestora în incinta cimitirelor.

Art. 81. Constatarea contravențiilor și aplicarea sancțiunilor se face de persoane împuternicite de Primarul Municipiului Satu Mare.

Art. 82. (1) Contravențiilor prevăzute de prezentul Regulament li se aplică prevederile O.G. nr. 2/2001 privind regimul juridic al contravențiilor, cu modificările și completările ulterioare.

 (2) Contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de actul normativ, agentul constatator făcând menţiune despre această posibilitate în procesul-verbal.

 (3) Împotriva procesului-verbal de constatare a contravenţiei şi de aplicare a sancţiunii se poate face plângere în termen de 15 zile de la data înmânării sau comunicării acestuia.

**CAPITOLUL VII**

**PREŢURI ŞI TARIFE**

Art. 83. Concesionarea locurilor de înhumare, prestarea serviciilor ce servesc desfășurării activității funerare se va face la preturile tarifare aprobate prin hotărârea de consiliu local.

Art. 84. Taxa de reconcesionare pe perioada de 25/15/7 ani se va achita conform tarifelor aprobate prin hotărâri ale Consiliului local în vigoare la data plății, calculată proporțional cu perioada reconcesionată.

CAPITOLUL VIII

**DISPOZIŢII FINALE**

Art. 85. Cheltuielile de întreținere și funcționare (salarii, asigurări sociale, materii și material, energie electrică, lucrări și servicii executate de terți, alte cheltuieli) precum și cheltuielile de investiții și reparații capitale (dotări utilaje independente, amenajări locuri noi pentru înhumare, amenajări alei acces, extindere rețea alimentare cu apă, extindere rețea iluminat public, împrejmuire, reparații capitale la patrimoniul existent) sunt suportate din bugetul A.D.P.S.M. și sau după caz din bugetul local, aprobate în condițiile legii, de Consiliul local Satu Mare.

Art. 86. Atribuțiile și sarcinile ce revin personalului din cadrul Compartimentului administrare cimitire sunt cele stabilite, conform legii, prin fișa postului aprobată de Directorul General a Administrației Domeniului Public Satu Mare.

Art. 87. Prezentul Regulament se aduce la cunoștință cetățenilor prin afișare în locuri vizibile la Cimitirul Uman de pe str. Amațului nr. 88 și prin publicare pe site-ul Administrației Domeniului Public Satu Mare și al Primăriei municipiului Satu Mare.